Grace Mugabe glo steeds in SA | Maroela Media
Niemand is nog in hegtenis geneem nadat Gabriella Engels (20), 'n model van Johannesburg, Saterdag in 'n hotel in Sandton aangerand is nie.
Maroela Media het vroeër berig Engels beweer Zimbabwe se presidentsvrou, Grace Mugabe, het haar met 'n verlengkoord aangerand nadat sy Engels in die geselskap van haar twee seuns, Robert jr. (25) en Chatunga (21), aangetref het.
Volgens berigte was Mugabe glo onder die indruk dat Engels by haar seuns woon en dit het aanleiding tot die aanranding gegee. Engels het Dinsdag op haar amptelike Twitter-profiel ten sterkste ontken dat sy by die mans woon. Sy het ook beweer minstens tien van Mugabe se lyfwagte het toegekyk terwyl sy haar aangerand het.
"Ek probeer sterk wees. Alles is net baie oorweldigend," het Engels gesê. Sy het ná die aanranding foto's op sosiale media gedeel waarin 'n sny op haar voorkop, 'n wond aan haar kop en kneusplekke op haar lyf gesien kan word.
Brig. Vishnu Naidoo, nasionale woordvoerder van die polisie, het aan Maroela Media bevestig dat die verdagte in die saak veronderstel was om Dinsdag by die polisie in Sandton aan te meld, maar dat sy dit nie gedoen het nie. Naidoo het Woensdagoggend gesê niemand is nog in hegtenis geneem nie.
Verskeie media het Dinsdagaand bespiegel dat Grace Mugabe reeds die land verlaat het, maar Maroela Media het by 'n betroubare bron verneem dat dit nie die geval is nie. Op 'n vraag aan Naidoo of die verdagte in die saak steeds in die land is, het hy geantwoord hy is nie in 'n posisie om dit te bespreek nie.
Die burgerregte-organisasie AfriForum het intussen 'n beroep op die SAPD gedoen om 'n lasbrief vir die inhegtenisneming van Mugabe uit te reik. Kallie Kriel, uitvoerende hoof van AfriForum, het in 'n verklaring gesê Mugabe moet nie toegelaat word om die Suid-Afrikaanse regstelsel op dieselfde wyse te ondermyn as wat sy en haar man, Robert Mugabe, met die Zimbabwiese regstelsel doen nie.
"As Mugabe soos 'n voortvlugtende wil optree, moet sy soos een behandel word deurdat 'n lasbrief vir haar inhegtenisneming uitgereik word," het Kriel gesê.
Wildtuinbesoekers moet ID's wys
Thanks Kallie laat hulle haar toe sluit – aan die ander kant gaan niks weer gebeur nie soos gewoonlik
ek dink die seuns is groot genoeg om hulle eie besluite te neem of is dit weer 'n geval dat ma's hulle seuntjies oppiep. As hulle reg groot gemaak is kon sy geweet het hulle sou nie saambly nie. Glad nie nodig om haar gewig in 'n ander land te kom rondgooi nie. Sy moes dadelik gearresteer geword het of is sy bo die gereg.
Stem saam met Afriforum, As sy ons mense kom aanrand dan moet sy die regs gevolge dra. Niemand is bo die reg nie. Wat ek intresant vind is dat 'n ander nuus agenstskap raporteer dat sy het haar aan Fikile Mbalula oorhandig. Ek wonder of ons nou nog 'n ICC saak het. Ek verstaan dat sy 'n gebore Suid Afrikaner is?
Natuurlik sal die owerhede geen woord sprak nie, maar o wee as die dametjie een van daai bloedtjies aangerand het was sy al lankal in C max en die regering saam met oom Bob en die tannie voor in die koor teen sekere inwoners van die land.